Abubakar Balewa
Store norske leksikon,Historie,Verdens historie og samtidshistorie,Afrika,Nigerias historie
Abubakar Balewa, nigeriansk politiker som var sentral i frigjøringskampen fra den britiske kolonimakten, og som ble den første statsministeren i Nigeria etter frigjøringen i 1960.
Bakgrunn Balewa ble født i byen Tafawa Balewa, i det som er dagens delstat Bauchi i nord-Nigeria. Han var utdannet lærer, blant annet fra University of London (1933).Han var først lærer i hjembyen sin, før han jobbet med utdanning i provinsadministrasjonen. Balewa utgav den historiske romanen Shaihu Umar (1955), en filosofisk bok med et perspektiv fra det muslimske Nord-Nigeria på slavehistorien. Politisk Abubakar Balewa hadde en rekke politiske posisjoner i den nigerianske regjeringen under og etter det britiske kolonistyret.Balewa ble valgt inn i det nasjonale parlamentet i 1947. I 1949 var han med å grunnlegge Folkekongressen for Nord-Nigeria (Northern People's Congress). Han ble parlamentarisk leder. Partiet ble politisk dominerende i nord. Ved valget i 1959 dominerte partiet også nasjonalt, og Balewa ble utpekt til føderal statsminister.I 1960 ble Abubakar Balewa den første statsministeren i et fritt Nigeria. Den første nigeriansk republikken (1960–1966) var preget av uro og sterke regionale motsetninger blant de folkevalgte. Noen beskriver ham som en statsminister med moderate synspunkter og en samlende skikkelse som holdt parlamentet sammen.Anklager om favorisering av Nord-Nigeria gjorde ham til mål for det første statskuppet i Nigeria i januar 1966 som gjorde slutt på det sivile styret. Balewa ble bortført og drept av kuppmakerne. Les mer i Store norske leksikon Nigerias samtidshistorie